  Наталья Тетерина 4-тӥ тулыспалэ Сьӧлта ёросысь Югдон гуртын «Удмурт дунне» газетлэн кузьымез понна куасэн бызьылонъя 56-тӥ ӵошатсконъёс ортчозы. Отчы Удмуртиысь гурт ёросъёсысь бичам командаос пыриськозы. Туннэ нуналлы пӧртэм ёросъёсысь 200-лэсь трос спортсменъёс куриськонъёс сётӥзы ни, ивортэ газетлэн редакциез. Туэ куасэн бызьылонъёс газетлэн вордскем нуналаз ортчозы. Ӵапак 4-тӥ тулыспалэ 103 ар талэсь азьвыл Удмуртиысь тужгес но кемалась кылдэм изданилэн нырысетӥ номерез потӥз «Удмурт дунне» газетлэн редакциезКуасэн бызьылӥсьёс 12 группая вожвылъяськозы, соос пӧлын пиналъёсын семьяос но. 18–29 аресъем воргоронъёс бызёзы тужгес кузь дистанциез — 10 иськеме. Вормисьёс газетлэсь Кубоксэ но коньдонкузьым басьто. ВАТСАН Удмурт газетлэн кузьымез понна ныретӥосыз ӵошатсконъёс Ижкарын 1952-тӥ арын ортчизы. Куасэн бызьылонъёс гуртын мугорез кыдатонэз азинтыны юрттӥзы. Ӵапак та куас сюрес вылын нырысетӥ данъётъёссэс чемпионъёс Галина Кулакова, Тамара Тихонова, Нина Парамонова но Владимир Никитин басьтӥзы. 1990-тӥ арозь вожвылъяськонъёс арлы быдэ радъяськизы, собере вис луиз. 2000-тӥ арын куасэн бызьылонъёсты нош ик улӟытӥзы. «Удмурт дунне» газетлэн кузьымез понна куасэн бызьылонъёс улсын Удмуртиысь Журналистъёслэн витетӥ спартакиадазылэн нырысетӥ люкетэз ортчоз. Ивортодэт вӧлмытӥсьёс пӧлын ӵошатсконъёсты радъян сярысь валатэтэз (положениез) 31-тӥ толшоре юнматӥзы элькунысь физкультурая, спортъя но егитъёсын ужан политикая министрлэсь ужъёссэ быдэсъясь Наталья Гольцова, Журналистъёслэн огазеяськонзылэн кивалтӥсез Елена Капитоненко но Печатья но калыке ивортодэт вӧлмытонъя агентстволэн кивалтӥсезлэн воштӥсез Назиля Абашева. Ар ӵоже журналистъёс ыбылӥськонъя, дартсэн, шахматэн, шашкиен, ӝӧквыл теннисэн но волейболэн шудонын вожвылъяськозы. Тегъёс: Спорт Удмуртия куасэнбызьылон Сьӧлта  